Palkan ulosmittausta halutaan muuttaa - Valtioneuvosto
Palkan ulosmittausta halutaan muuttaa
Lehdistötiedote • Helmi 15, 2011 22:00 EET
Oikeusministeriön työryhmä haluaa muuttaa suurituloisimpien velallisten palkan ulosmittausta. Palkankorotus saattaa nykyisin johtaa tilanteeseen, jossa ulosmitattavan tulon määrä kasvaa enemmän kuin velallisen saama tulonlisäys. Tällöin velalliselle käteen jäävä osuus palkasta saattaa olla pienempi palkankorotuksen jälkeen.
Ehdotus koskisi vain ankarinta ulosmittausluokkaa eli suurituloisimpia velallisia, joiden nettotulo on enemmän kuin 2 508 euroa kuukaudessa (jos elatuksen varassa ei ole lapsia tai puolisoa). Pienemmissä tuloluokissa samaa ongelmaa ei ole.
Muutoksen tarkoituksena ei ole helpottaa suurituloisten ulosmittausta, vaan poistaa ulosmittauksessa ollut epäkohta. Ehdotus ei vaikuttaisi myöskään ulosoton perimistulokseen, koska ehdotettu menettely poikkeaa vain vähän nykyisestä. Lisäksi velallisia, joita muutos koskee, on vähän. Heitä on noin 7 200 henkilöä.
Uuden menettelyn takia työnantajat joutuisivat tarkistamaan palkasta tehtävän ulosmittauksen määrän.
Työryhmän mietintö lähtee lausuntokierrokselle.
hallitussihteeri Riina Haarala, (OM), puh. 09 1606 7594, sähköposti: etunimi.sukunimi@om.fi